Den rebelske tidligere politibetjent og aktivist Lars Kragh Andersen, 34, har under sin kamp for fri hash og personlig frihed kaldt flere tidligere kolleger i politiet for 'planterøvere', 'penisbelurere' og 'forbrydere'.

Det kan sammen med en lækage af daværende statsminister Helle Thorning-Schmidts og flere andre ministres og folketingsmedlemmers personnumre nu sende 'Hash-Lars' bag tremmer.

Anklagemyndigheden ved Københavns politi har samlet et anklageskrift på 13 forhold mod eks-betjenten, der i december sidste år trak stikket ud og stoppede sin aktivisme på hjemmesiden frihedsaktivisten.dk.

Han nægter sig skyldig i det omfattende anklageskrift, idet han ikke mener, at nogle af anklagepunkterne kvalificerer sig som forbrydelser.

- De eneste ægte forbrydelser i denne sag er begået af myndighederne i deres ustandselige jagt på fredelige menneskers ret til frihed, privatliv og evne til at forsvare sig selv imod overgreb, siger Lars Kragh Andersen i en kommentar til Ekstra Bladet.

Anklageskriftet omfatter tiltaler for bagvaskelse mod seks navngivne politifolk, der blandt andet arbejder mod den organiserede hashhandel i Task Force Pusherstreet.

Solgte peberspray på nettet

Lars Kragh Andersen har længe irriteret myndighederne med sine udfald på internettet, men ifølge tiltalen er han gået så langt over stregen, at det er strafbart.

Se også: Eks-betjent bag læk af Thornings privatnummer

Tiltalen lægger ud med overtrædelse af våbenloven, fordi Lars Kragh Andersen på frihedsaktivisten.dk annoncerede med salg af peberspray til selvforsvar. De ulovlige spray kunne leveres i København og på youtube.com lagde han en video med en demonstration af en peberspray.

Han er tiltalt for overtrædelse af et navneforbud, fordi han på sin hjemmeside offentliggjorde navnet på en sigtet i en straffesag, som havde fået navneforbud ved retten på Frederiksberg.

Så er han tiltalt for en stribe bagvaskelser af navngivne politifolk. På frihedsaktivisten.dk, der linkede til hans Facebook-profiler 'frihedsaktivisten' og 'Lars Andersen': Så tillykke (navnet). Du kan på grund af (navn, adresse og telefonnummer)...falske forklaring beholde uniformen på, selv om du har udøvet vold imod en borger.

Han skrev en artikel med overskriften: 'Politiassistent (navnet) slipper afsted med vold', og under et billede af politimanden skrev han 'Voldsmand og politiassistent (navn og adresse).

'Planterøvere'

To andre civile betjente blev, ifølge tiltalen, udpeget med billeder og benævnt 'planterøver' og 'penisbelurer'. 'Disse to røvere ses ofte på Christianshavn Metrostation. Hvis nogle af jer tilfældigvis kender navnene på disse forbrydere, hører vi gerne fra jer i indbakken'.

Facebook lukkede åbenbart for profilerne, fordi Lars Kragh Andersen på frihedsaktivisten.dk skrev, at han var blevet 'banned fra Facebook':

- Det skete efter at frihedsaktivisten havde identificeret og offentliggjort identiteten på en af de statsansatte plantebekæmpere, der næsten dagligt chikanerer og blufærdighedskrænker fredelige mennesker på Christianshavn Metrostation.

I endnu et indlæg udpegede han en betjent for grov politichikane mod ungdomspolitiker og skrev: - Den pågældende betjent er intet andet end en forbryder i uniform og frihedsaktivisten beder derfor om hjælp til at identificere vedkommende - gerne med navn og adresse.

CPR-lækage

'Hash-Lars' er også tiltalt for at have lækket daværende statsminister Helle Thorning-Schmidts og forsvarsminister Nicolai Wammens personnumre på nettet - angiveligt for at sætte fokus på overvågningen i Danmark. Også et folketingsmedlem fik lækket sit cpr-nummer.

Endelig er Lars Kragh Andersen tiltalt for bagvaskelse af en politikommissær, som fik sit billede, privatadresse og to private telefonnumre på nettet med opfordringer til, at folk kontaktede politimanden privat. Det skete i en artikel 'Politiets drabssektion overvåger frihedsaktivisten.com', hvor han også omtalte de tidligere sager om politifolk som 'plantetyve' og 'penisbelurere': - Hvilket i øvrigt er en præcis og objektiv sand beskrivelse af alle der er ansat i Task Force Pusherstreet, skrev Lars Kragh Andersen.

Han siger til Ekstra Bladet: - Moralsk og filosofisk er det ikke mig, der er den kriminelle part.

- Alt jeg er tiltalt for falder inden for rammerne af fredelig frihandel, proportional gengældelse over for magthavere, der for længst er holdt op med at tjene andre end dem selv - og objektivt sande beskrivelser af betjente, der hver dag krænker fredelige menneskers blufærdighed, siger Lars Kragh Andersen.

Det er endnu uvist, hvornår sagen kommer for retten. Officielt er Lars Kragh Andersen uden fast bopæl, og politiet har åbenbart haft svært ved at forkynde anklageskriftet for ham. Ifølge sin Facebook-profil bor han nu i 'Mogadishu, Somalia'.